Mediese studente in VS só beveilig | Netwerk24
Mediese studente in VS só beveilig
Deur Marita Herselman 11 Julie 2019 13:49
Die Vrystaatse gesondheidsdepartement het 24 voertuie teen sowat R14 miljoen aangekoop om mediese studente in die provinsie na en van gesondheidsgeriewe te vervoer.
Volgens Mondli Mvambi, woordvoerder, is dié voertuie einde verlede maand in gebruik geneem. Dit is deel van ingrypings om studente te beveilig en dit moontlik te maak om die verste geriewe waar hulle opleiding ontvang, veilig te bereik.
Dít kom nadat twee vrouedokters binne ’n week vroeg in Junie by die Pelonomi-hospitaal in Bloemfontein na bewering aangeval is, waarvan een glo byna verkrag is.
Hierop het die Universiteit van die Vrystaat (UV) vlugtig die opleiding van sy voorgraadse studente by dié hospitaal gestaak. Die opleiding het weer hervat toe die UV deur die veiligheidsplanne van die gesondheidsdepartement gerusgestel is.
Sedertdien was daar weer ’n voorval waar ’n man wat glo met ’n panga bewapen was, een Saterdagaand by die ongevalle-afdeling opgedaag het. Die gesondheidsdepartement het dié voorval vroeër aan Netwerk24 ontken.
Die ingang van die Pelonomi-hospitaal in Bloemfontein.Foto: Argief
Mvambi sê studente in Bloemfontein word by die Vrystaatse Verpleegskool en die UV se fakulteit gesondheidswetenskappe opgelaai en na onder meer 3 Militêre Hospitaal, die Nasionale Hospitaal, die Gabriel Dichabe-kliniek en die Pelonomi-hospitaal vervoer.
Volgens Lacea Loader, UV-woordvoerder, stel die departement ses minibusse en kombi’s, met bestuurders, aan die universiteit beskikbaar vir die vervoer van voorgraadse studente vir hul praktiese opleiding.
Die vervoer is daagliks van 06:00 tot 23:00 gratis aan studente beskikbaar, insluitend naweke en openbare vakansiedae.
UV-studente het op 8 Julie van die gratis diens begin gebruik maak.
“Die UV, gesondheidsdepartement en die uitvoerende bestuur van die Pelonomi-hospitaal het die afgelope maand deurlopend gewerk om te verseker die ooreengekome veiligheidsplan word geïmplementeer. Die doel is om die veiligheid van die studente, personeel en pasiënte eerste te stel,” sê Loader.
Ingrypings by die Pelonomi-hospitaal sluit in verbeterde beligting binne en buite die gebou, en die versiening van 20 van die 78 veiligheidskameras. Die res van die kameras is in ’n goeie, werkende toestand, sê Mvambi.
Die huur van meer veiligheidspersoneel met die regte toerusting vir hul taak is ook goedgekeur.
“Ons is tevrede dat ons veiligheidsverbeteringsplan die koördinering tussen die elektroniese stelsel en die mannekrag by die hospitaal verbeter het.”
Volgens Mvambi bring Montseng Tsiu, LUR vir gesondheid, onaangekondigde besoeke aan dié hospitaal en ander gesondheidsgeriewe om te verseker dat verbeterings wel ingestel word.
Meer oor: Pelonomi-Hospitaal | Universiteit Van Die Vrystaat | Bloemfontein | Misdaad | Vervoer | Veiligheid